
Hasad (selos at inggit) ay isa sa mga mapanirang damdamin na maaaring 
taglayin ng isang tao laban sa kanyang kapwa. Ito ang nagtutulak sa kanya 
upang magnais ng masama sa iba. Gayundin, siya ay nakadarama ng ligaya 
kapag ang kasawiang-palad ay dumating sa kanyang kapwa. Ang Propet(sas) ay 
nagbigay ng babala laban sa inggit sa pamamagitan ng paghahambing nito sa 
apoy na lubusang tumutupok sa kahoy. Siya ay nagsabi: “Mag-ingat sa inggit, 
sapagka’t tinutupok nito ang mabubuting gawa katulad ng pagtupok ng 

apoy sa kahoy.” [Abu DawOd] 


Ang Hasad ay isang sakit ng puso at ito ay nagdudulot ng karumhan sa 
puso. 

Nang tanungin si Propeta Muhammad(sas) kung sino ang pinakamahusay sa 
tao? Siya ay sumagot: “Yaong may dalisay na puso at may makatotohanang 
dila.” Silang ay muling nagtanong: ‘Aming nauunawaan ang makatotohanang 
dila, subalit ano ang ibig sabihin ng dalisay na puso?’ Siya ay sumagot: “Yaong 
puso ng isang makadiyos, dalisay at malaya sa paggawa ng masama, 
pagsuway, poot, at inggit.” [Ibn Majah] 

Ang Hasad ay isang katangiang sadyang mapanganib. Bilang panlaban sa 
ganitong gawain, ang Allah(swt) ay nagpadala ng mga pahayag na mababasa sa 
Qur’an na dapat basahin bilang isang pagpapakupkop laban sa mga mainggitin: 

Sabihin: Ako ay nagpapakupkop sa Panginoon ng bukang-liwayway...laban sa 
kasamaan ng mga mapanibugho kapag sila ay naiinggit. [Surah al-Falaq, 113:1] 

Isinalaysay ni At-Tirmidhee mula kay Al-Zubayr Ibn Al-Awam na ang 
Propeta(sas) ay nagsabi: 

“Dumating na sa inyo ang sakit ng mga bansang nauna sa inyo: Ang 
paninibugho at ang pagkapoot. Ito ang ‘taga-ahit’(tagawasak); hindi ko 
sinasabing inaahit nito ang buhok, bagkus inaahit (winawasak) nito ang 
pananampalataya...” [(Hasan) Jame At-Tirmidhe (2434)] 

Ang Hasad ay maaaring humantong sa kawalan ng pananampalataya dahil ito ay 
nauuwi sa isang damdamin na ang Allah(swt) ay hindi makatarungan sa kanya. 
Nakalilimot ang mainggitin sa lahat ng habag at biyayang ipinagkaloob ng 
Allah(swt) sa kanya. Sinabi ni Propeta Muhammad(sas): 

“Sila ay mga kaaway ng lahat ng biyaya ng Allah(swt).” Sila ay nagtanong: “Sino 
sila?” Kanyang sinabi: “Yaong naiinggit sa tao sa anumang biyayang 
ipinagkaloob sa kanila ng Allah(swt).” [At-Tabarane] 

Ang Allah(swt), sa Kanyang Ganap na Kaalaman, ay pinagkalooban Niya ang 
ibang tao nang higit na kayamanan, karunungan, kagandahan, lakas, mga 

supling at iba pa kaysa sa iba. Ang mananampalatayang Muslim ay dapat 
magkaroon ng kasiyahan sa anumang iginawad sa kanya ng Allah(swt). Ating 
tunghayan ang kahulugan ng ilang mga talata sa Banal na Qur’an: 

At ang Allah ay pinili ang iba sa inyo sa (pagagawad ng) yaman at ari-arian... 
[Surah An-Nahl, 16:71] 

O kanila bang kinaiinggitan ang mga tao dahil sa ipinagkaloob sa kanila ng Allah 
mula sa Kanyang Kasaganaan? [Surah an-Nisa, 4:54] 

Kami ang Siyang namamahagi sa kanila ng ikabubuhay sa mundong ito, at 
Aming itinaas ang antas ng ilan sa kanila upang magbigay sa iba ng 
hanapbuhay. Nguni’t ang Habag ng inyong Panginoon ay higit na mahusay. 
[Surah az-Zukhruf, 43:32] 

Ito ay nangangahulugan na ang habag ng Allah(swt) ay higit na mahusay kaysa 
kaginhawahan sa mundong ito. Ang mga pangangailangan ng buhay na ito ay 
hindi makapagbibigay sa isa ng kahigtan sa iba sa pagbibigay hukom ng 
Allah(swt). Ang tunay na kahigtan ay ayon sa pagkakaroon ng Taqwa (takot sa 
Allah(swt)). Sa isang talata sa Banal na Qur’an, ating mauunawaan ang ganito: 

Katotohanan! Ang pinakamarangal sa inyo sa (paningin ng) Allah ay yaong may 
higit na takot sa Diyos. [Surah Al-Hujurat, 49:13] 

At ang Kabilang Buhay sa inyong Panginoon ay laan lamang sa mga may Taqwa 
(yaong umiiwas sa paggawa ng masama na ipinagbawal ng Allah, at yaong 
gumagawa ng mabubuti na ipinag-uutos na Allah). [Surah Az-Zukhruf, 43:35] 

Anumang bahagi ng pansamantalang mundong ito ay walang kahalagahan sa 
paningin ng Allah(swt). Sinabi ng Propeta(sas): 

“Kung ang mundong ito ay kasing-halaga ng isang pakpak ng lamok sa paningin 
ng Allah(swt), hindi niya bibigyan ng tubig na inumin ang mga di- 
mananampalataya.” [At-Tirmidhee] 

Ang mga kagandahang-loob ng Allah(swt) sa mundong ito ay mga pagsubok; na 
kung gaano karami ang mga kagandahang-loob, gayon din ang dami ng mga 
pagsubok. 

Sinabi ni Hasan al-Basri: “Si Umar Ibn Khattab ay sumulat kay Abu Musa Al- 
Ash’ari, ‘Masiyahan sa anumang biyaya sa inyo sa mundo, dahil ang Maawain 
(Allah(swt)) ay nagbigay sa ilan sa Kanyang mga alipin nang may kahigtan sa iba 
bilang kapwa pagsubok sa kanila. Yaong nabigyan nang may kahigtan ay 
binigyang pagsubok kung siya ba ay marunong magpasalamat sa Allah(swt) at 
kanyang gagampanan ang mga tungkuling itinakda sa kanya ayon sa halaga ng 
kanyang kayamanan...” [Ibn Hatim] 

Magkagayon, ipinagbawal sa atin ng Allah(swt) - ang Kataas-taasan na hangarin 
ng anumang mayroon ang iba: 

At huwag hangarin ang mga bagay na ibinigay ng Allah sa ilan sa inyo nang may 
kahigtan sa iba. [Surah an-Nisa, 4:32] 

Upang mahadlangan ang inggit, sinabi ng Propeta(sas): “Huwag tumingin sa 
mga nakatataas inyo, bagkus tumingin sa mga nakabababa sa inyo, sa dahilang 
ito ay higit na makapagbibigay sa inyo na paalaala sa mga biyayang iginawad sa 
inyo ng Allah(swt).” [Saheh al-Bukhari at Saheh Muslim] 

At kanyang sinabi sa ibang okasyon: “Kung ang isa sa inyo ay tumingin sa taong 
may higit na yaman o higit na katayuan kaysa sa kanya, dapat din niyang tingnan 
ang sinumang higit na mababa ang antas kaysa sa kanya.” [Saheh Muslim] 

Pinahihintulutan ng Islam ang Ghibtah 

Bilang kabaliktaran ng Hasad (ang mapaminsalang inggit), pinahihintulutan ng 
Islam ang Ghibtah (pagseselos nang walang masamang hangarin). Ang Ghibtah 
ay malaya sa anumang paghahangad na mawala ang biyaya sa iba. Malaya din 
ito sa pagkasuklam na manatili ang biyaya sa iba. Ang isang taong may Ghibtah 
ay yaong nagnanais na magkaroon din sa kanyang sarili ng gayon ding biyaya 
subali’t wala siyang paghahangad na mawala ito sa iba. 

Sinabi ng Sugo(sas) ng Allah(swt) : “Ang pagseselos ay pinahihintulutan sa 
dalawang bagay: Sa ginagawa ng isang taong pinagkalooban ng Allah(swt) ng 
dunong sa Qur’an at binabasa niya ito sa buong maghapaon at magdamag; at sa 
isang taong pinagkalooban ng Allah(swt) ng kayamanan na kanyang 
ipinamimigay sa buong maghapon at magdamag.” Bilang pagpapaliwanag ng 
Propeta(sas), ang isang tao ay maaaring magsabi: “Sana’y bigyan din ako kung 
ano ang ibinigay sa kanya at magawa ko rin kung ano ang kanyang ginawa.” 
[Saheh al-Bukhari at Saheh Muslim] 

Sinabi ng Sugo(sas) ng Allah(swt): “Ang kahalintulad ng tao ng Ummah 
(sambayanang) ito ay kahalintulad ng apat na uri ng tao. Ang isang taong 
binigyan ng Allah(swt) ng kayamanan at kaalaman, kaya hinawakan niya ito 
nang may talino (sa paggugol sa landas ng Allah(swt)). At ang isang taong 
binigyan ng Allah(swt) ng talino subalit hindi binigyan ng kayamanan na 
nagsasabi, ‘Panginoon ko, kung mayroon lamang akong kayamanang katulad 
niya, panghahawakan ko rin ito (sa kabutihan) katulad ng ginagawa niya.’ Kaya 
kapwa sila magkakaroon ng magkatulad na gantimpala. Ang ganitong tao ay 
naghahangad ng gayunding kayamanan upang makagawa ng kabutihan at wala 
siyang paghahangad na mawala ito sa iba. 

At ang isang taong pinagkalooban ng Allah(swt) ng kayamanan nang walang 
kasamang talino, at nilustay niya ang kanyang kayamanan sa pagsuway sa 

Allah(swt). At ang pinakahuli ay ang taong hindi pinagkalooban ng Allah(swt) ng 
talino ni kayamanan subali’t kanyang sinasabi, “Kung mayroon lang akong 
kayamanan katulad niya, gugugulin ko rin katulad ng ginagawa niya.” Kaya 
kapwa sila magkakaron ng magkatulad na kasalanan.” [At-Tirmidhe at Ibn Majah} 


Mga Sanhi ng Inggit 

Pagkagalit at Pagkasuklam: Kapag ang tao ay nasaktan ng ibang tao sa 
anumang dahilan, siya ay magagalit, at ang kanyang galit ay magbubunga ng 
pagkasuklam at ang pagkakaroon sa puso ng paghahangad na gumanti. Siya ay 
magsisimulang maghangad ng masama sa kanya, at siya ay nasisiyahan kapag 
nakikita niyang nasa kahirapan siya at maaari niya ring isipin na ginawa ng 
Allah(swt) ito sa kanya bilang parusa! 


At kung may dumating na biyaya sa nanakit sa kanya, siya ay nalulungkot - at ito 
ang sinasabing Hasad (inggit). Hindi nito mapinpinsala ang kinaiinggitan bagkus 
sinasaktan at winawasak nito ang Hasid (yaong may inggit) 

Upang isara ang pintuan ng ganitong uri ng kasamaan, ipinapayo ng Islam sa 
mga Muslim na sila’y maging mapagpatawad at magkaroon ng pagpiigil sa 
sariling galit. Narito ang kahulugan ng isang talata sa Banal na Qur’an: 

Yaong mga gumugugol mula sa kanilang yaman sa (panahon ng) kasaganaan at 
kahirapan, (silang) nagpipigil ng kanilang galit, at nagpapatawad sa tao; tunay na 
minamahal ng Allah ang Muhsinun (mapaggawa ng kabutihan). [Surah Al-lmran, 
3:134] 


Ang Kayabangan, Pagmamalaki, at Pagmamahal sa Katanyagan 

Kapag ang isang tao ay nagkamit ng mataas na katayuan sa lipunan o may 
angking yaman, kinasusuklaman niyang may hihigit pa sa kanya sa yaman o 
katanyagan. Kinapopootan din niyang may ibang higit na pinupuri kaysa sa 
kanya. Kaya naman, kinaiinggitan niya ang taong yaon. 

Ang isang halimbawa nito’y katulad ng nangyari noong unang panahon nang ang 
mga Hudyo ay nainggit kay Propeta Muhammad(sas) hinggil sa kanyang pagka- 
Propeta na iginawad ng Allah(swt) sa kanya. Ang kanilang panibugho ang naging 
dahilan upang tanggihan nila ang Banal na Mensahe na ipinagkaloob sa 
Propeta(sas) na mula sa isang lahing Arabo at hindi nagmula sa Angkan ni 
Israel. Ang sarili nilang Hasad ang nag-udyok sa kanila upang magsalita nang 
ganito: 

Ang mga ito ba (mga maralitang mananampalataya) ang pinagpala ng Allah mula 
sa atin? [Surah Al-Anam, 6:53]. 

At sila ay nagsasabi: “Bakit hindi ipinahayag ang Qur’an na ito sa mga bantog na 
tao ng dalawang bayan (ang Makkah at Taif)? [Surah Az-Zukhruf, 43:31] 

Kung inyong susundin ang isang taong katulad (lamang) ng inyong mga sarili, 
samakatuwid, katotohanang kayo ang mga talunan. Surah Al-Muminoon, 23:34 

Ito ay nagpapakita rin ng isa sa mga panganib na naidudulot ng Hasad. 
Nagbibigay-hadlang ito sa tao sa pagsunod sa katotohanan at humahadlang sa 
pagtanggap ng pagpapayo ng iba. Ito ay katulad ng Hasad ng mga di- 
sumasampalataya na siyang pumipigil sa kanilang pagtanggap ng Islam. 


Ang Likas na Kasamaan ng Tao 

Ang ibang tao, kahit na sila ay maaaring hindi nasasaktan o hindi natatakot sa 
tagumpay ng iba, sila ay nagdadalamhati kapag narinig ang magagandang 
nangyayari sa iba, at sila’y natutuwa kapag may kabiguang nangyayari sa iba. 
Sila ay hindi naghahangad ng kaunlaran sa sarili ni hindi sila naghahangad ng 
kaunlaran sa iba! Mahirap bigyan ng lunas ang ganitong sakit sa dahilang ang 
sanhi ng kanilang sakit ay ang likas na kasamaan ng tao na ayaw niyang 
tanggapin ang tagumpay ng iba. 


Ang Pagsisisi at Pagwaksi ng Inggit 

1. Ang mananampalataya ay dapat maging matapat sa pagsisisi sa pagkakaroon 
ng Hasad katulad ng sinabi ni Propeta Muhammad(sas): 

“Ang tatlong bagay na hindi dapat kapootan ng bawa’t puso ng 
mananampalataya ay ang pagkakaroon ng katapatan sa kanyang mga gawain, 
ang magbigay ng payo sa mga namumuno, at ang pagdalo sa Jama’ah (o 
kumonidad) ng mga Muslim, sapagka’t ang kanilang mga dalangin ay 
napapalibutan ang bawa’t isa sa kanila.” [Ahmad at Ibn Majah] 

2. Ang kailangan upang maging malaya sa Hasad ay alisin ang lahat ng 
pinagmumulan nito: ang galit, poot, pagmamahal sa mundo at ang kawalan ng 
kasiyahan. 

Ang kawalang-kasiyahan ay nagmumula sa kamangmangan ng isang alipin sa 
kanyang Panginoon. Kung kanyang kikilalanin ang kanyang Panginoon sa 
Kanyang mga katangian katulad ng: ‘Ang Ganap’, ‘Ang Maalam’, at ‘Ang 
Makatarungan’ sa Kanyang mga alipin, siya ay hindi mawawalan ng kasiyahan. 
Ito ang kailangan upang hindi siya magkaroon ng Hasad (inggit). 

Sinabi ni Imam Ibn Qayyim (nawa’y kalugdan siya ng Allah(swt)): “Ang 
pagkakaroon ng kasiyahan (sa anumang bagay na nakamtan) ay bubuksan ang 

pintuan ng kapayapaan at katiwasayan para sa isang alipin. Pinadadalisay nito 
ang kanyang puso sa galit, kasamaan at poot. Kung gaano karubdob ang 
kanyang kasiyahan, gayundin kadalisay ang kanyang puso. Magkagayunman, ito 
ay hindi nangangahulugan na ang isang alipin ay hindi dapat magsikap upang 
paunlarin ang kanyang katayuan. Ang isang alipin ay dapat kumilos upang 
matamo ang tagumpay at kaunlaran nguni’t hindi siya dapat mainggit sa mga 
taong pinagkalooban ng Allah(swt) ng higit na kayamanan o ari-arian bagkus 
dapat siyang masiyahan sa kapasiyahan ng Allah(swt). 

3. Ang pagbabasa at pagmuni-muni sa kahulugan ng Banal na Qur’an ay 
nagbibigay lunas sa mga sakit ng puso. Ating basahin ang kahulugan ng isang 
talata: O sangkatauhan! Dumating sa inyo ang isang mabuting payo (Our’an) 
mula sa inyong Rabb (Panginoon) at isang lunas (sa anumang sakit) sa inyong 
mga dibdib.[Surah Yunus, 10: 57] 

Ang Manalangin sa Allah(swt) upang padalisayin ang puso. 

Ganito ang kahulugan ng isang talata sa Banal na Qur’an: At yaong dumating 
pagkaraan nila ay nagsabi: O aming Rabb (Panginoon)! Patawarin kami at ang 
aming mga naunang kapatid sa pananampalataya, at huwag ilagay sa aming 
mga puso ang anumang galit laban sa mga nagsisampalataya. O aming Rabb! 
Katotohanang puno Ka ng kabaitan, ang Mahabagin. [Surah al-Hashr, 59:10] 

Magbigay ng Sadaqah (Kawanggawa). Pinadadalisay nito ang puso at 
pinababanal ang kaluluwa: Kunin ang Sadaqah (kawanggawa) mula sa kanilang 
yaman upang padalisayin at pabanalin sila nito. [Surah at-Tawbah, 9:103] 

Kung sakaling dumaan sa isipan ng tao ang Hasad, dapat siyang magpakupkop 
sa Allah(swt) laban kay Satanas at maging abala sa mga bagay na 
makapagtataboy sa mga ganitong bulong at isipan. 

Subalit, kung sakali mang maitanim ni Satanas ang Hasad sa puso, 
magkagayo’y pag-ibayuhin ang pag-ingat dahil maaaring makapagsalita o 
makagawa ng anumang magpapakita ng Hasad. Ang tao ay hindi pananagutin 
sa anumang bagay na dumaan sa kanyang isipan subali’t siya ay mananagot sa 
mga bagay na kanyang sinasabi at ginagawa. 

Sinabi ni Shaikh Al- Islam Ibn Taymiyah: “Walang taong makaliligtas sa Hasad, 
subali’t naitatago ito ng mga mabubuting tao samantalang naipakikita naman ito 
ng mga taong mahina ang pananampalataya.” [Amraad AI-Quloob] 

Sinuman ang nakararamdam ng inggit sa kanyang kapwa, dapat siyang bumili 
ng regalo para sa kanya, makipagkamay at mag-Salaam sa kanya upang 
mawala ang galit at tuluyang maiwaksi ang Hasad - na siyang bunga ng 
pagkapoot. Ang Propeta(sas) ay nagsabi: “Makipagkamay (magsipagbati ng 
Salaam), dahil maitataboy nito ang matinding hinanakit, at magpalitan kayo ng 

regalo at magmahalan sa isa’t isa, dahil maitataboy nito ang poot.” [Isinalaysay ni 
Malik sa Al-Muwatta (1413)] 

Isinalaysay ni Abu Hurayrah (kalugdan nawa siya ng Allah(swt)) na sinabi ng 
Propeta(sas): “Isinusumpa ko sa Allah(swt), na Siyang may hawak ng aking 
kaluluwa, kailanma’y hindi kayo papapasukin sa Paraiso hangga’t hindi kayo 
maniwala. At hindi kayo maniniwala hangga’t hindi kayo magmahalan sa isa’t isa. 
Sasabihin ko ba sa inyo ang bagay na kung ito ay inyong gagawin kayo ay 
magmamahalan sa isa’t isa? Ipalaganap ang pagbati (Salaam) sa inyong mga 
sarili.” 

Sinabi ni Ibn Abdul-Barr: “Ito ay nagpapatunay na ang Salaam ay nag-aalis ng 
poot at galit at magbubunga ito ng pagmamahalan.” [Saheeh Muslim] 

Ang Taong Kabilang sa mga Mananahanan sa Paraiso. 

Naiulat ni Anas Ibn Malik (kalugdan nawa siya ng Allah(swt)) na sila’y nakaupo 
kasama ang Sugo na nagsabi: “Isang tao na kabilang sa mga mananahanan sa 
Paraiso ay papasok ngayon.” At ang isang lalaki mula sa mga Ansar ang 
pumasok na may tubig pang tumutulo sa kanyang balbas dahil sa Wudhu 
(ablution), at bitbit niya ang kanyang tsinelas sa kanyang kaliwang kamay. 

Sa sumunod na araw, ang Propeta(sas) ay nagsabi rin ng gayong salita at yaon 
ding tinuran niyang lalaki ang siyang pumasok. 

Sa pangatlong araw, ang Propeta(sas) ay inulit ang kanyang sinabi at ang lalaki 
ring yaon ang pumasok na ang tubig ay tumutulo pa rin mula sa kanyang balbas 
dulot ng Wudhu at hawak-hawak niya ang kanyang tsinelas. 

Nang ang Propeta(sas) ay umalis, si Abdullah Ibn Amr Ibn Al-As (nawa’y 
kalugdan siya ng Allah(swt)) ay sinundan niya ang naturang lalaki at kanyang 
sinabi: “Ako at ang aking ama ay mayroong di pagkakaunawaan, at ako ay 
sumumpa na hindi ko siya pupuntahan ng tatlong araw at tatlong gabi. Maaari 
mo ba akong patuluyin sa inyo sa mga araw na ito?’ Siya ay sumagot, “Oo”. 

Nagpatuloy sa salaysay si Anas: ‘Sinabi ni Abdullah na siya ay tumira sa bahay 
ng lalaking ito sa loob ng tatlong gabi at hindi niya nakitang siya ay nagdarasal 
sa gabi, nguni’t sa tuwing siya ay gagalaw at nag-iiba ng posisyon sa 
pagkakahiga ay ginugunita niya ang Allah(swt) sa pamamagitan ng pagsasabi ng 
‘Allahu Akbar’ hanggang dumating ang Salaat-ul-Fajr.” 

Sinabi ni Abdullah: ‘Wala akong naririnig sa kanya kundi mabuti. Pagkaraan ng 
tatlong gabi, aking sinabi: ‘O alipin ng Allah(swt)! Hindi ko tunay na iniwan ang 
aking ama ni hindi ako galit sa kanya. Subali’t, narinig ko ang Sugo(sas) ng 
Allah(swt) na nagsabi sa tatlong magkahiwalay na okasyon: ‘Isang tao mula sa 
mga mananahanan sa Paraiso ay papasok’, at ikaw ang pumasok sa lahat ng 
tatlong okasyong yaon. Kaya ninais kong manirahan sa inyo upang makita ko 

ang ginagawa mo at aking matularan. Subali’t wala akong makitang higit mong 
ginagawa sa iyong pagsamba. Kaya ano ba ang iyong ginagawa kung bakit 
nasabi ng Propeta(sas) ang gayon? 

Ang lalaki ay sumagot: ‘Wala ng iba pa sa iyong nakita.’ Nang sumapit na ang 
oras upang ako ay umalis, tinawag niya ako at sinabi: ‘Oo, wala ng iba pa sa 
iyong nakita, maliban sa walang puwang sa aking sarili ang maghangad ng 
masama o magkaroon ng Hasad (inggit) sa sinumang Muslim at sa anumang 
ipinagkaloob ng Allah(swt) sa kanila.’ Sinabi ni Abdullah: ‘Ito ang dahilan kung 
bakit dapat kang ipagkapuri, sapagka’t ito ang hindi namin kayang gawin.” 

[Musnad Ahmad]. 

